Euroopan parlamentin ja neuvoston päätös 1419/1999/EY, tehty 25 päivänä toukokuuta 1999, Euroopan kulttuuripääkaupunki -tapahtumaa koskevasta yhteisön toiminnasta vuosina 2005-2019



Virallinen lehti nro L 166 , 01/07/1999 s. 0001 - 0005



EUROOPAN PARLAMENTIN JA NEUVOSTON PÄÄTÖS 1419/1999/EY, tehty 25 päivänä toukokuuta 1999, Euroopan kulttuuripääkaupunki -tapahtumaa koskevasta yhteisön toiminnasta vuosina 2005-2019 EUROOPAN PARLAMENTTI ja EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 151 artiklan, ottavat huomioon komission ehdotuksen(1), ottavat huomioon alueiden komitean lausunnon(2), noudattavat perustamissopimuksen 251 artiklassa määrättyä menettelyä(3), sekä katsovat, että (1) Eurooppa on koko historiansa ajan ollut erityisen rikkaan ja monipuolisen taiteellisen toiminnan keskus; kaupungistumisella on ollut tärkeä osa Euroopan kulttuurien muodostumisessa ja niiden vaikutuksessa, (2) perustamissopimuksen 151 artiklassa annetaan yhteisölle kulttuuriasioita koskevaa toimivaltaa; kaikki kulttuuritoiminnan edistämiseen tähtäävä yhteisön toiminta olisi sen vuoksi suoritettava tämän oikeudellisen perustan nojalla perustamissopimuksessa yhteisölle asetettujen tavoitteiden ja keinojen mukaisesti, (3) neuvostossa kokoontuneet kulttuuriasioista vastaavat ministerit antoivat 13 päivänä kesäkuuta 1985 Euroopan kulttuuripääkaupunki -tapahtuman vuosittaista järjestämistä koskevan päätöslauselman(4), jonka tärkeimpänä tavoitteena oli antaa eurooppalaiselle yleisölle mahdollisuus päästä osalliseksi tietyistä kyseessä olevan kaupungin, alueen tai maan kulttuurin piirteistä, ja yhteisö on tukenut tapahtumaa taloudellisesti, (4) Euroopan kulttuuripääkaupunki -tapahtumien tuloksista tehty tutkimus osoittaa, että tapahtumalla on myönteistä vaikutusta, kun otetaan huomioon asian saama huomio tiedotusvälineissä, kulttuurin ja matkailun kehittyminen sekä se, että kaupungin asukkaat ovat havainneet, kuinka tärkeää oli valinnan kohdistuminen heidän kaupunkiinsa, (5) myönteiset vaikutukset eivät kuitenkaan ole aina tuottaneet itse hankkeen kestoa pysyvämpiä tuloksia; valittujen kaupunkien julkisten päättäjien pätevyys tehdä hankkeensa sisältöä koskevia päätöksiä tunnustetaan, mutta heidän olisi kiinnitettävä huomiota siihen, että kulttuurihankkeiden olisi oltava osa dynaamista keskipitkän ajan prosessia, (6) kyseinen aloite on merkittävä sekä paikallisen ja alueellisen identiteetin vahvistamisen että Euroopan yhdentymisen edistämisen kannalta, (7) Euroopan parlamentti pyysi päätöksellä 719/96/EY(5) perustetusta Kaleidoskooppi-ohjelmasta 7 päivänä huhtikuuta 1995 antamaansa lausuntoon(6) johtaneissa keskusteluissa komissiota laatimaan perustamissopimuksen 151 artiklan perusteella erityisen ohjelman, joka koskee Euroopan kulttuuripääkaupunki -tapahtumaa vuoden 2000 jälkeen, (8) Euroopan kulttuuripääkaupunki -tapahtuman merkitys ja vaikutus edellyttävät vuorottelujärjestelmää sen takaamiseksi, että kustakin jäsenvaltiosta nimetään säännöllisin väliajoin yksi kaupunki Euroopan kulttuuripääkaupungiksi; ennakoitavissa oleva, johdonmukainen ja avoin vuorottelujärjestelmä toteutuu parhaiten yhdellä päätöksellä siitä, missä järjestyksessä jäsenvaltiot isännöivät kyseistä tapahtumaa, (9) on asianmukaista, että neuvosto nimeää kulttuuripääkaupungit ottaen huomioon, että nimeämisellä on jäsenvaltioissa suuri symbolinen arvo, (10) Euroopan kulttuuripääkaupunki -tapahtuman edistämistä koskevien yhteisön aloitteiden on vastattava ennalta määriteltyjä tavoitteita, ja niissä on käytettävä perustamissopimuksen tarjoamia keinoja, (11) tähän saakka Euroopan kulttuuripääkaupunki- ja Euroopan kulttuurikuukausi-tapahtumille on myönnetty yhteisön tukea Kaleidoskooppi-ohjelmasta, jonka on määrä päättyä vuonna 1999, (12) neuvosto teki 22 päivänä syyskuuta 1997 päätöksen Euroopan kulttuuritoiminnan tulevaisuudesta(7), jossa komissiota kehotettiin perustamissopimuksen 208 artiklan mukaisesti esittämään toukokuuhun 1998 mennessä ehdotuksia kulttuuria koskevaksi kokonaisohjelmaksi, johon Euroopan kulttuuripääkaupunkia koskeva toiminta ja sen rahoitusjärjestelyt sisällytetään, ja (13) komissio on toimittanut Euroopan parlamentille ja neuvostolle tiedonannon Euroopan yhteisön ensimmäisestä kulttuurin edistämistä koskevasta puiteohjelmasta, johon sisältyy ehdotus päätökseksi yhteisen rahoitus- ja ohjelmointivälineen perustamisesta kulttuurialan yhteistyötä varten, OVAT PÄÄTTÄNEET SEURAAVAA: 1 artikla Tehdään päätös yhteisön toiminnasta, jonka nimenä on "Euroopan kulttuuripääkaupunki". Toiminnan tavoitteena on tuoda esiin Euroopan kulttuurien rikkaus, moninaisuus ja yhteiset piirteet sekä auttaa Euroopan kansalaisia tutustumaan paremmin toisiinsa. 2 artikla 1. Kukin jäsenvaltio voi liitteessä I esitetyllä tavalla vuorollaan ehdottaa jotain kaupunkia Euroopan kulttuuripääkaupungiksi. Liitteen I mukaista kronologista järjestystä voidaan muuttaa asianomaisten jäsenvaltioiden keskinäisellä sopimuksella. Asainomainen jäsenvaltio toimittaa yhden tai useamman ehdotuksen sekä mahdollisen suosituksensa Euroopan parlamentille, neuvostolle, komissiolle ja alueiden komitealle viimeistään neljä vuotta ennen kuin kyseisen tapahtuman on määrä alkaa. 2. Komissio kutsuu vuosittain koolle valintalautakunnan, jonka tehtävänä on antaa kertomus tehdystä yhdestä tai useammasta ehdotuksesta tämän toiminnan tavoitteet ja erityispiirteet huomioiden. Valintalautakunta koostuu seitsemästä johtavasta riippumattomasta henkilöstä, jotka ovat kulttuurialan asiantuntijoita, ja joista Euroopan parlamentti nimeää kaksi, neuvosto kaksi, komissio kaksi ja alueiden komitea yhden. Valintalautakunta antaa kertomuksensa komissiolle, Euroopan parlamentille ja neuvostolle. 3. Euroopan parlamentti voi antaa komissiolle lausunnon yhdestä tai useammasta tehdystä ehdotuksesta kolmen kuukauden kuluessa siitä, kun kertomus on saatu. Neuvosto nimeää Euroopan parlamentin lausunnon ja valintalautakunnan kertomuksen perusteella annetusta komission suosituksesta asainomaisen kaupungin virallisesti Euroopan kulttuuripääkaupungiksi siksi vuodeksi, joksi sitä on ehdotettu. 3 artikla Ehdotukseen on sisällyttävä Euroopan laajuinen kulttuurihanke, joka perustuu pääasiallisesti kulttuuriyhteistyöhön perustamissopimuksen 151 artiklan tarkoittamien tavoitteiden ja toimien mukaisesti. Ehdotuksessa on täsmennettävä, miten ehdotettu hakijakaupunki aikoo: - tuoda esille sellaisia eurooppalaisille yhteisiä taidevirtauksia ja -tyylejä, joita se on innoittanut tai joihin se on huomattavasti myötävaikuttanut, - edistää tapahtumia, joihin osallistuu kulttuurin parissa toimivia henkilöitä jäsenvaltioiden muista kaupungeista ja jotka johtavat kestävän kulttuuriyhteistyön luomiseen, sekä edistää tällaisten henkilöiden liikkumista Euroopan unionissa, - tukea ja kehittää luovaa työtä, joka on kaiken kulttuuripolitiikan keskeinen osatekijä, - varmistaa väestön laaja liikkeelle saaminen ja osallistuminen sekä sen seurauksena toiminnan yhteiskunnallinen vaikutus sekä sen jatkuvuus tapahtumavuoden jälkeenkin, - rohkaista muiden unionin kansalaisten vastaanottamista ja edistää tapahtumien levittämistä mahdollisimman laajalti hyödyntämällä kaikkia multimedian keinoja, - edistää Euroopan kulttuurien ja maailman muiden kulttuurien välistä vuoropuhelua ja tämän hengen mukaisesti edesauttaa muita kohtaan tapahtuvaa avautumista ja toisten ymmärtämistä, mitkä ovat keskeisiä kulttuuriarvoja, - hyödyntää kaupungin historiallista perintöä, kaupunkiarkkitehtuuria ja elämänlaatua. 4 artikla Euroopan unionin ulkopuoliset Euroopan maat voivat osallistua tähän toimintaan. Tällainen maa voi ehdottaa jotain kaupunkia yhdeksi Euroopan kulttuuripääkaupungiksi, ja sen olisi ilmoitettava ehdotuksestaan Euroopan parlamentille, neuvostolle, komissiolle ja alueiden komitealle. Neuvosto nimeää komission suosituksesta yksimielisesti yhden näistä ehdotetuista kaupungeista virallisesti Euroopan kulttuuripääkaupungiksi kullekin vuodelle ottamalla huomioon, että valmisteluaikaa olisi oltava neljä vuotta. 5 artikla Kunkin nimetyn kaupungin on laadittava kulttuuritapahtumien ohjelma, jossa korostetaan kaupungin omaa kulttuuria ja kulttuuriperintöä sekä kaupungin asemaa osana yhteistä kulttuuriperintöä, ja jossa pysyvän yhteistyön aikaansaamiseksi otetaan huomioon muista Euroopan maista kotoisin olevat kulttuurin parissa toimivat henkilöt. Nimetyn kaupungin olisi ohjelmaansa valmistellessaan otettava edellä mainittujen seikkojen lisäksi mahdollisimman suuressa määrin huomioon liitteessä II esitetty luettelo suunnittelu- ja arviointiperusteista. Ohjelman keston olisi periaatteessa oltava yksi vuosi, mutta nimetyt kaupungit voivat poikkeuksellisesti valita lyhyemmän ajanjakson. Kaupungit voivat sisällyttää ohjelmiinsa niitä ympäröivän alueen. Samalle vuodelle nimettyjen kaupunkien ohjelmien välille olisi luotava yhteys. 6 artikla Komissio laatii edellisen vuoden tapahtuman tuloksista kunakin vuonna arviointikertomuksen, johon sisältyy myös tapahtuman järjestäjien tekemä selvitys. Kertomus toimitetaan Euroopan parlamentille, neuvostolle ja alueiden komitealle. Komissio voi myös tehdä sellaisia ehdotuksia tämän päätöksen tarkistamiseksi, joiden se arvioi olevan tämän toiminnan sujuvuuden ja varsinkin Euroopan unionin tulevan laajentumisen kannalta tarpeellisia. Tehty Brysselissä 25 päivänä toukokuuta 1999. Euroopan parlamentin puolesta J. M. GIL-ROBLES Puhemies Neuvoston puolesta H. EICHEL Puheenjohtaja (1) EYVL C 362, 28.11.1997, s. 12. (2) EYVL C 180, 11.6.1998, s. 70. (3) Euroopan parlamentin lausunto, annettu 30. huhtikuuta 1998 (EYVL C 152, 18.5.1998, s. 55), neuvoston yhteinen kanta, vahvistettu 24. heinäkuuta 1998 (EYVL C 285, 14.9.1998, s. 5) ja Euroopan parlamentin päätös, tehty 11. maaliskuuta 1999 (EYVL C 175, 21.6.1999). Neuvoston päätös, tehty 10. toukokuuta 1999. (4) EYVL C 153, 22.6.1985, s. 2. (5) EYVL C 109, 1.5.1995, s. 281. (6) Euroopan parlamentin ja neuvoston päätös N:o 719/96/EY, tehty 29 päivänä maaliskuuta 1996, taide- ja kulttuuritoimintaa koskevasta Euroopan laajuisesta tukiohjelmasta (Kaleidoskooppi), (EYVL L 99, 20.4.1996, s. 20). (7) EYVL C 305, 7.10.1997, s. 1. LIITE I EUROOPAN KULTTUURIPÄÄKAUPUNGIN EHDOTTAMISJÄRJESTYS >TAULUKON PAIKKA> LIITE II LUETTELO SUUNNITTELU- JA ARVIOINTIPERUSTEISTA Nimettyjen kaupunkien ohjelmiin voi sisältyä seuraavia aineksia: - niiden yhteisten kulttuurivirtausten ja tyylisuuntien esille tuominen, joiden muodostumisessa kaupungilla on ollut erityinen osa, - kulttuuritapahtumien (musiikki, tanssi, teatteri, visuaaliset taiteet, elokuva jne.) järjestäminen sekä taiteen aseman ja hallinnoinnin edistäminen, - kaupungin historian ja kulttuurin kannalta merkittävien henkilöiden ja tapahtumien esille tuominen Euroopan kansalaisten keskuudessa, - erityistapahtumien järjestäminen taiteellisen luovuuden edistämiseksi sekä uusien kulttuuriin liittyvän toiminnan ja vuoropuhelun muotojen luomiseksi, - kaupungille ominaisen kiinteän ja irtaimen kulttuuriperinnön ja kulttuuriteosten saatavuutta ja niistä tiedottamista koskevien toimenpiteiden toteuttaminen, - sellaisten erityisten kulttuurihankkeiden toteuttaminen, joiden tarkoituksena on edistää nuorten pääsyä osallisiksi kulttuuritarjonnasta, - sellaisten erityisten kulttuurihankkeiden toteuttaminen, joiden tarkoituksena on lisätä sosiaalista yhteenkuuluvuutta, - ohjelmaan kuuluvien toimien tunnetuksi tekeminen erityisesti multimedian ja audiovisuaalisten välineiden sekä monikielisen lähestymistavan avulla, - taloudellisen toiminnan kehittymiseen myötävaikuttaminen erityisesti työllisyyden ja matkailun osalta, - tarve kehittää laadukasta ja luovaa kulttuurimatkailua siten, että otetaan asianmukaisesti huomioon, kuinka tärkeää tässä suhteessa on kulttuuriperinnön kestävä hallinnointi ja kävijöiden toivomusten sovittaminen paikallisen väestön toivomuksiin, - hakkeiden toteuttaminen, joiden tarkoituksena on edistää arkkitehtuuriperinnön ja uusien kaupunkikehitysstrategioiden välisten yhteyksien kehittämistä, - Euroopan kulttuurien ja maailman muiden kulttuurien välistä vuoropuhelua edistävien aloitteiden yhteinen toteuttaminen.